På en kilometer lang strækning i Viby står der nu et letbaneanlæg komplet med kørestrøm. Her skal toget gennem de første tests.

Annonce

Om kort tid kan Vibys natteravne blive vidner til noget helt særligt:

Om kort tid begynder Aarhus Letbane de første testkørsler på en kilometer-lang teststrækning i Viby. Her kan man se, hvordan letbanen tager sig ud med master og ledninger til kørestrøm på plads. Foto: Kim Haugaard

En historisk begivenhed, faktisk, når Danmarks første letbanetog for første gang kører ved egen kraft.

Turen bliver ganske kort - den foregår på en kilometer-lang strækning i Viby.

Her har Aarhus Letbane anlagt en testbane, komplet med køreledninger og omformerstation.

Et af de to togsæt, der er leveret til teknik- og kontrolcentret bag Ringgadebroen, bliver af en Mercedes Unimog-lastbil slæbt ud på testbanen.

Her skal letbanen teste, om strømsystemet er så effektivt isoleret, at det ikke generer Banedanmarks sikringsanlæg.

»Der er ikke meget, der foregår under så store sikkerhedsforhold, som når man tager en ny jernbane i brug. Derfor foregår arbejdet i meget små skridt. Vi skal dokumentere, at alle beregninger er i orden. Vi må ikke øve indflydelse på noget som helst,« siger letbanens anlægschef, Jørgen Hansen.

Annonce

Sikrest om natten

At de første tests foregår om natten skyldes, at der ikke er samme risiko som om dagen, hvor Banedanmarks signalsystemer har travlt med at lede DSB's og Arrivas tog ind og ud ad Aarhus H.

»Når man kører på strøm, risikerer man at lave det, vi kalder en »jording«. Strømmen går i jorden og ikke tilbage i lederen. Sker det, kan vi risikere at lave en skade på et andet signalsystem. Det er det, vi skal være helt sikre på, at vi ikke kommer til,« forklarer Jørgen Hansen.

I alt 3000 master til kørestrøm er letbanen i fuld gang med at opsætte på det 110 kilometer lange spor mellem Grenaa og Odder.

Samtidig arbejder arbejder italienske specialister fra selskabet Ansaldo STS på at anlægge letbanesporet fra Aarhus H til Nørreport, op ad Randersvej og videre ud til Lystrup.

Det går stærkt. Der er tryk på, men Jørgen Hansen er overbevist om, at tidsplanen holder.

»Vi er pressede. Og presset stiger, som vi nærmer os slutningen. Men alt tyder på, at letbanens indre strækning som planlagt kan åbne til maj. Og strækningerne mod Odder og Grenaa til efteråret,« siger Jørgen Hansen.